ร้านก๋วยเตี๋ยวเจ้าดังอีกร้าน ที่พ่วงด้วยไอติมกะทิสูตรเข้มข้น ที่ใครหลายคนเคยไปทานกับร้าน “ก๋วยเตี๋ยวเย็นตาโฟ เจ้จู” และสำหรับวันนี้กับผม Pednoii AhHa จะพาไปเยี่ยมชมร้านนี้กันว่าเด็ดจริงหรือไม่... ร้านนี้ตั้งอยู่บนถนนเจริญนคร ตึกแถว 2 คูหาใหญ่ๆ ภายในร้านดูสว่างและกว้างพอสมควร แต่ลูกค้าเยอะมาก ผมเคยมีโอกาสมาทานร้านนี้รอบนึงแต่ตอนนั้นทานไอติมอย่างเดียว มาวันนี้ เราจะมาจัดหนักร้านนี้กัน และเมนูที่จะถูกสังเวย ณ วันนี้ คือ...

1.	บะหมี่แห้งพิเศษ ราคา 50 บาท: เริ่มต้นที่เมนูเบาๆ กับบะหมี่แห้งแยกน้ำซุป ในชามนี้จะประกอบด้วย บะหมี่เส้นเหนียวแบบหมี่เปาะ ลูกชิ้นปลา 2 ลูก ลูกชิ้นกุ้งแบบกรอบ 1  และแบบไม่กรอบ 1 เกี๊ยวปลาอีก 3 ชิ้นและฮือก้วยอีก 1 ชิ้น โดยรวมแล้วลูกชิ้นอร่อย เส้นก็หอม แต่ปริมาณน้อยครับ

2.	เส้นใหญ่เย็นตาโฟ ราคา 40 บาท: มาถึงเมนูขึ้นชื่อของร้านกันครับ เส้นลวกได้กำลังดี แต่รสชาติของเย็นตาโฟกลับไม่อร่อยเท่าไรครับ ออกหวานมากเกินพอควรครับ ขนาดปรุงน้ำส้มเพิ่มแล้ว ความหวานยังเยอะอยู่เลยครับ ส่วนลูกชิ้นก็อร่อยเช่นกัน

3.	บะหมี่ต้มยำ ราคา 50 บาท: และเมนูนี้ก็ใส่ทุกอย่างเหมือนกับบะหมี่แห้งด้านบน เพียงแต่ปริมาณที่น้อยกว่าในราคาที่เท่ากัน รสชาติน้ำซุปจะออกเผ็ดเพียงอย่างเดียว เนื่องจากว่าใช้พริกกะเหรี่ยง ทำให้รสชาติอื่นๆที่ควรจะมีอย่างเปรี้ยวหรือหวานนิดๆ หายไปหมดครับ ถือได้ว่าผิดหวังกับเมนูนี้มากๆครับ

4.	ไอศกรีมกะทิ ราคา 30 บาท: วันนี้ใส่เครื่องเป็นมันเทศและข้าวโพด รสชาติยังเหมือนเดิม เพิ่มเติมคือไม่ผิดหวังด้วยครับ รสชาติกะทิร้านนี้ให้ความเข้มข้นค่อนข้างมาก ออกหวานนิดๆ ไม่เลี่ยน ทานกับมันช่วยเพิ่มความหอมและความอร่อยได้เป็นอย่างดีครับ เป็นเมนูที่มาร้านนี้แล้วต้องทานให้ได้ครับ

นอกจากเมนูไอศกรีมแล้ว ร้านนี้ยังมีไอติมไข่แข็งอีกด้วยครับ ซึ่งไว้ผมทดลองแล้วจะมารีวิวเพิ่มเติมครับ สำหรับร้านนี้ในวันนี้นั้น รับไป 3 ดาวครับ เนื่องจากรสชาติยังไม่เด็ดและอร่อยแค่บางส่วน ส่วนบริการถือว่าค่อนข้างช้า เนื่องจากลูกค้าเยอะครับ
